Boer voor hek doodgeslaan, vrou aangerandArgieffoto: Reint Dykema ŉ Oos-Kaapse boer is Woensdagaand op sy plaas buite Maclear deur vyf aanvallers doodgeslaan en sy vrou erg aangerand. Louis van den Berg (74) en sy vrou, Veron (71), is omstreeks 18:00 op hul plaas, Rustig, ongeveer 8 km buite Maclear oorval. Kapt. Ursula Roelofse, woordvoerder van die polisie, het aan Maroela Media gesê vyf mans het glo ŉ werker op die plaas genader en gesê hulle wil beeste koop. Die werker, wie se naam nie onmiddellik bekend is nie, het hulle na Louis verwys wat saam met die mans na ŉ hek op die plaas gestap het. Volgens Roelofse het die werker kort daarna gehoor hoe iemand skree en hy het uitgehardloop om ondersoek in te stel. Die vyf mans het hom oorrompel en na die plaashuis gedwing, waar hulle Veron aangerand en die kluissleutels geëis het. Hulle het Veron en die plaaswerker vasgebind en met ŉ onbekende aantal vuurwapens gevlug. Die werker kon daarin slaag om homself los te wikkel en het die Van den Bergs se familie gebel, wat op hul beurt die polisie ontbied het. Louis se liggaam is by die hek gevind. Hy is erg aangerand en met ŉ skerp voorwerp gesteek. Veron is na ŉ hospitaal gehaas. Niemand is nog in verband met die voorval in hegtenis geneem nie. Roelofse het gesê enigiemand met meer inligting word versoek om kapt. Nkampini by 071 481 2686 of die naaste polisiestasie te kontak.